સમુદ્રવિજય રાજા તથા કૃષ્ણ મહારાજા તત્કાળ લગ્નની તૈયારી કરાવવા લાગ્યા. લગ્નનો દિવસ નજીક આવતા આંગણે શરણાઈઓ વાગવા માંડી. નેમિકુમારને પીઠી ચોળી અલંકારોથી સુશોભિત કરવામાં આવ્યા. પ્રાત:કાળે શરીર પર ગોશીર્ષચંદન લગાવી શ્વેત ફુલમાળા, હાર, વસ્ત્રો ધરી ચમાર તથા છત્રથી મંડિત થઇ અને આગળ ચાલતા ક્રોડો રાજકુમારો અને દેવતાઓથી પરિવરેલા શ્રી નેમકુમાર શ્વેત અશ્વોવાળા ઉત્તમ રથ ઉપર આરૂઢ થયા. શ્રી નેમકુમારની પડખે હાથી ઉપર બેઠેલા રજાઓ અને પાછળ દશાર્હો તથા કૃષ્ણ અને બલદેવ હતા. તથા અનેક જાનૈયાઓ ઘોડા ઉપર, હાથી ઉપર એમ તેમની સાથે રહ્યા. તેમની પાછળ આભૂષણોની કાંતિથી અને આકાશને પ્રકાશિત કરતી અંત:પુરની સર્વ સ્ત્રીઓ શિબિકામાં બેસીને ધવલમંગલ ગીતો ગાવા લાગી. આગળ મંગલપાઠકો મંગલપાઠ તથા બંદીજનો સ્તુતિ કરવા લાગ્યા. વાજિંત્રોના નાદથી આકાશ ગુંજવા લાગ્યું. ભાવનાટકનું ચિંતવન કરતા નેમિકુમાર પોતાના મહેલથી રાજમાર્ગે થઈને સાજન – માજનથી સુશોભિત જાન સાથે ઉગ્રસેન રાજાના મહેલની નજીક આવવા લાગ્યા.